ОБРАЗЛОЖЕЊЕ

 Одлуком о изменама и допунама Одлуке о комуналном реду врши се усаглашавање са Законом о безбедности саобраћаја на путевима („Службени гласник РС“, број 41/2009, 53/2010, 101/2011, 55/2014, 32/2013 - Одлука УС РС, 96/2015 - други закон, 9/2016 - Одлука УС РС,  24/2018 41/2018, 41/2018 - други закон, 87/2018 и 23/2019), којим је у члану 278., прописано да мере уклањања, односно премештања возила, као и постављања уређаја којима се спречава одвожење возила, налаже и предузима и комунални полицајац**,** приликом остваривања надзора и контроле паркирања, у складу са законом, подзаконским прописима и прописима јединице локалне самоуправе.

 Имајући у виду наведене одредбе закона, као и иницијативу ЈКП „Паркинг-сервис“-Ниш, број 1917/19 од 12.09.2019. године, предложеном Одлуком су прописана овлашћења комуналног полицајца да у вршењу надзора и контроле паркирања у ситуацијама у којима корисници возила поступају супротно одредбама Закона о безбедности саобраћаја на путевима и члану 23. Одлуке о комуналном реду, предузима мере уклањања, односно премештања возила, као и постављања уређаја којима се спречава одвожење возила, ради спречавања угрожавања безбедности учесника у саобраћају, односно омогућавања одвијања саобраћаја.

 У члану 23. после става 1. додају се ставови 2, 3. и 4. – чиме би се извршило усклађивање са чланом 247. Закона о безбедности саобраћаја на путевима, у смислу утврђивања обавезе власника, односно корисника возила да, у року од осам дана, да потпуне и тачне податке о идентитету лица коме је омогућено управљање возилом и доказ на основу којег се на неспоран начин може утврдити да је то лице управљало возилом у одређено време.

 Чланом 95а предложене одлуке, а у складу са законом, прописан је поступак у случају када комунални полицајац у вршењу надзора и контроле паркирања уочи непрописно паркирано или заустављено возило и утврђена су овлашћења комуналног полицајца.

 Предложеном одлуком ближе су регулисани услови за постављање објеката и уређаја на површинама јавне намене, у погледу типа, величине, изгледа и других карактеристика, утврђених Каталогом урбане опреме Града Ниша.

Каталог урбане опреме Града Ниша представља свеобухватни документ којим су прецизно дефинисане појединачне карактеристике сваког елемента урбане опреме и мобилијара, као и урбана опрема и мобилијар који су изабрани за постављање на површинама јавне намене Града Ниша.

Имајући у виду висину казне која је прописана Законом о безбедности саобраћаја за паркирање, односно заустављање возила супротно забрани из члана 62. Закона, то је и висина казне прописане Одлуком о комуналном реду, за поступање супротно члану 23.одлуке, утврђена у износу од 5.000 динара.

На нацрт наведене Одлуке, Служба за послове Скупштине Града дала је мишљење број 316/2019-22 од 27.09.2019.године.

 ГРАДСКА УПРАВА ГРАДА НИША

СЕКРЕТАРИЈАТ ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

 СЕКРЕТАР

 Владислава Ивковић